EΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ Ειδική διοικητική περιοχή του Χονγκ Κονγκ: Ετήσια έκθεση 2003 {SEC(2004) 791}

Η περυσινή χρονιά ήταν ιδιαίτερα ταραχώδης για την ΕΔΠ του Χονγκ Κονγκ. Το Χονγκ Κονγκ επλήγη από τη χειρότερη επιδημία των τελευταίων δεκαετιών όταν ξέσπασε το σοβαρό οξύ αναπνευστικό σύνδρομο (ΣΟΑΣ), το οποίο προκάλεσε εκτεταμένες οικονομικές ζημίες και έφερε στην επιφάνεια ορισμένες αδυναμίες του συστήματος υγείας. Από πολιτικής πλευράς, μετά την πρωτοφανή διαδήλωση της 1ης Ιουλίου που συγκέντρωσε μισό εκατομμύριο ανθρώπους και κατόπιν της παραίτησης του Προέδρου του Φιλελεύθερου Κόμματος από το Εκτελεστικό Συμβούλιο, η Κυβέρνηση του Χονγκ Κονγκ απέσυρε, στις 5 Σεπτεμβρίου. το επίμαχο νομοσχέδιο «Άρθρο 33» για την εθνική ασφάλεια.

Η ΕΕ, που στις τρεις δηλώσεις της στις 15 Απριλίου, τις 7 και τις 16 Ιουλίου 2003 εξέφρασε τις ανησυχίες της για την προτεινόμενη νομοθεσία και ζήτησε την επίσπευση της προόδου προς την κατεύθυνση της καθολικής ψηφοφορίας, επικρότησε με την τελευταία δήλωσή της την απόσυρση του σχεδίου.

Παρά το γεγονός ότι τα αποτελέσματα των περιφερειακών εκλογών του Οκτωβρίου εξέφρασαν την ικανοποίηση του λαού για τον τρόπο με τον οποίο η κυβέρνηση χειρίστηκε το νομοσχέδιο για την εθνική ασφάλεια καθώς και την επιδημία ΣΟΑΣ, ο πολιτικός διάλογος γρήγορα επικεντρώθηκε στον εκδημοκρατισμό του πολιτικού συστήματος του Χονγκ Κονγκ ως μέσο για πιο χρηστή διακυβέρνηση, ζήτημα που εξακολουθεί να βρίσκεται στο προσκήνιο. Στο πλαίσιο αυτό, η κυβέρνηση της ΕΔΠ του Χονγκ Κονγκ είχε νωρίτερα ανακοινώσει ένα χρονοδιάγραμμα για την έναρξη δημόσιας διαβούλευσης σχετικά με τη συνταγματική ανάπτυξη. Ωστόσο, τα σχέδια αυτά τέθηκαν σε δεύτερη μοίρα εν όψει του διορισμού, από τον επικεφαλής της εκτελεστικής εξουσίας τον Ιανουάριο του 2004, μιας ειδικής ομάδας για τη συνταγματική ανάπτυξη και της έναρξης μιας σειράς διαβουλεύσεων με τις κεντρικές αρχές του Πεκίνου [1].

[1] Οι εξελίξεις που σημειώθηκαν το 2004 θα εκτεθούν στην αντίστοιχη ετήσια έκθεση.

Ταυτόχρονα, το Χονγκ Κονγκ επεδίωξε την περαιτέρω οικονομική ολοκλήρωση με την ηπειρωτική Κίνα, κυρίως με την υπογραφή των ρυθμίσεων CEPA σχετικά με το ελεύθερο εμπόριο, οι οποίες θα διασφάλιζαν την πρόσβαση των προϊόντων και υπηρεσιών του Χονγκ Κονγκ στην αγορά της ηπειρωτικής χώρας προτού η Κίνα ξεκινήσει το χρονοδιάγραμμα εφαρμογής του ΠΟΕ. Η οικονομία ανάκαμψε γρήγορα από τις συνέπειες της επιδημίας ΣΟΑΣ και άρχισε να δείχνει ενθαρρυντικά σημεία ανάπτυξης κατά το δεύτερο εξάμηνο του έτους.

Οι σχέσεις μεταξύ της ΕΕ και του Χονγκ Κονγκ παρουσίασαν σταθερή ανάπτυξη και σύσφιξη. Οι συνολικές διμερείς εμπορικές συναλλαγές μειώθηκαν μεν στα 27,3 δισεκατομμύρια ευρώ, αλλά η ΕΕ παρέμεινε ο τρίτος μεγαλύτερος εμπορικός εταίρος και ξένος επενδυτής του Χονγκ Κονγκ. Η συμφωνία επανεισδοχής μεταξύ της Ευρωπαϊκής Επιτροπής και του Χονγκ Κονγκ τέθηκε σε ισχύ τον Μάρτιο του 2004 και οι προοπτικές για περαιτέρω επαφές στον τομέα της μετανάστευσης ευνόησαν την ανάπτυξη της συνεργασίας μεταξύ των δύο χωρών.

Η Ευρωπαϊκή Επιτροπή επικροτεί τη θέσπιση, το 2003, της νέας νομοθεσίας περί συγχωνεύσεων και εξαγορών στον τομέα των τηλεπικοινωνιών, αλλά παραμένει προβληματισμένη για τη γενικότερη έλλειψη δικαίου του ανταγωνισμού στην ΕΔΠ. Πρέπει επίσης να καταβληθούν περισσότερες προσπάθειες για την περιστολή των διασυνοριακών παραβιάσεων των δικαιωμάτων πνευματικής ιδιοκτησίας.

Η Επιτροπή χαιρετίζει τον ανανεωμένο δυναμισμό της οικονομίας και του λαού του Χονγκ Κονγκ και εκλαμβάνει ως θετικό σημείο τη μεγαλύτερη συμμετοχή των πολιτών στον πολιτικό βίο, ο οποίος τονώθηκε χάρη στη δραστηριοποίηση διαφόρων κινημάτων πολιτών καθόλη τη διάρκεια του 2003. Η ΕΕ εξακολουθεί να τάσσεται υπέρ της διατήρησης του ειδικού καθεστώτος της ΕΔΠ του Χονγκ Κονγκ βάσει της αρχής «μια χώρα, δύο συστήματα», καθώς και του σεβασμού των ελευθεριών και των δικαιωμάτων του ανθρώπου των οποίων χαίρουν οι πολίτες του Χονγκ Κονγκ, αρχές που διαφυλάσσει ο Βασικός Νόμος. Συνεπώς, λαμβανομένων υπόψη των φιλοδοξιών του λαού του Χονγκ Κονγκ για περαιτέρω εκδημοκρατισμό, όπως διαφάνηκε από τα γεγονότα του 2003, είναι εύλογες οι ελπίδες ότι σύντομα θα σημειωθεί πρόοδος προς την επίτευξη του απώτερου στόχου του Βασικού Νόμου, ήτοι της εκλογής του επικεφαλής της εκτελεστικής εξουσίας και του Νομοθετικού Συμβουλίου με καθολική ψηφοφορία.

Λεπτομερή στοιχεία όσον αφορά την ανάλυση της Επιτροπής παρέχει το έγγραφο εργασίας των υπηρεσιών της Επιτροπής SEC(2004) 791.